*Melléklet*

Együtt élők közötti lelki bántalmazás

**… §**

(1) Aki azért, hogy a vele közös háztartásban vagy egy lakásban élő

*a)* házastársa, volt házastársa,

*b)* élettársa, volt élettársa,

*c)* egyeneságbeli rokona,

*d)* nevelése, felügyelete vagy gondozása alatt álló kiskorú, illetve

*e)* őt nevelő, felügyelő vagy gondozó személy

valamit tegyen, ne tegyen, vagy eltűrjön, rendszeresen vagy tartósan olyan erőszakos magatartást tanúsít, amely a sértettnek lelki szenvedést okoz, ha más bűncselekmény nem valósul meg, vétség miatt egy évig terjedő szabadságvesztéssel büntetendő.

(2) Az (1) bekezdésben meghatározott bűncselekmény csak magánindítványra büntethető.

*Indokolás*

A Javaslat új tényállásként megállapítja az együtt élők közötti lelki bántalmazást mint a családon belüli erőszak elleni hatékonyabb fellépés eszközét. A „családon belüli erőszak” alapvetően egy kriminológiai fogalom, az e körbe vonható cselekmények igen széles skálán mozognak, kezdve a becsületsértés szabálysértési tényállástól egészen az akár többszörösen minősülő emberölés bűntettéig. Az új bűncselekmény ebbe a széles spektrumú elkövetési körbe illeszkedik úgy, hogy a jelenleg is büntetendő cselekmények mellett kisegítő jelleggel lesz alkalmazható (ha tehát más bűncselekmény nem valósult meg).

Megemlítendő, hogy a családon belüli erőszak megelőzését a már meglévő büntetőjogi tényállások mellett az alábbi rendelkezések is segítik.

**1.** Az Országgyűlés 2005. július 4-én fogadta el azt a Btk.-módosítást (2005. évi XCI. törvény), amely tartalmazza a távoltartást, mint a pártfogó felügyelet keretében megállapítható magatartási szabályt. A 2005. szeptember 1-jén hatályba lépett szabályozás szerint a bíróság, amennyiben a büntetés kiszabását próbaidőre elhalasztja, a szabadságvesztés végrehajtását próbaidőre felfüggeszti, vagy a szabadságvesztésre ítéltet feltételes szabadságra bocsátja, illetve amennyiben az ügyész a vádemelést elhalasztja, külön magatartási szabályként elrendelheti, hogy a pártfogolt a bűncselekmény sértettjétől, illetőleg annak lakásától, munkahelyétől, vagy attól a nevelési-oktatási intézménytől, ahová a sértett jár, tartsa távol magát. Ezt a rendelkezést a Javaslat is átveszi.

**2.** A Btk. módosítása mellett szükséges volt az is, hogy ne csak – az esetenként évekig elhúzódó – büntetőeljárás befejezését követően lehessen távoltartásról rendelkezni. Ennek érdekében a Parlament 2006. február 13-án elfogadta a Be. módosítását (2006. évi LI. törvény), a 2006. július 1-jén hatályba lépő módosítás tartalmazza a távoltartást mint büntetőeljárási kényszerintézkedést. A büntetőeljárás során távoltartás szabadságvesztés büntetéssel büntetendő bűncselekmény megalapozott gyanúja esetén rendelhető el, ha a terhelt előzetes letartóztatásának elrendelése nem szükséges, de – különösen a bűncselekmény jellegére, a terheltnek az eljárás előtt és az eljárás során tanúsított magatartására, valamint a terhelt és a sértett viszonyára tekintettel – megalapozottan feltehető, hogy a lakókörnyezetben hagyása esetén a sértett tanú befolyásolásával vagy megfélemlítésével meghiúsítaná, megnehezítené, vagy veszélyeztetné a bizonyítást, illetve a megkísérelt vagy előkészített bűncselekményt véghezvinné, vagy a sértett sérelmére újabb szabadságvesztéssel büntetendő bűncselekményt követne el. E kényszerintézkedés célja tehát, hogy az eljárások elhúzódása mellett is megfelelő és gyors védelmi eszközt biztosítson a sértett részére az eljárás jogerős befejezése előtt azzal, hogy a bizonyítási eljárás sikerét elősegíti. Ha a terhelt a távoltartás szabályait szándékosan megszegi, és ezt utólag nem menti ki, előzetes letartóztatása rendelhető el, illetőleg – ha ez nem szükséges – rendbírsággal sújtható.

Távoltartást a bíróság tíztől hatvan napig terjedő időtartamra rendelhet el. Annak meghosszabbítására ugyan nincs lehetőség, de a Be. nem zárja ki azt, hogy újból el lehessen rendelni. Ez esetben a bíróság ismét megvizsgálja a körülményeket, és dönt arról, hogy távoltartás elrendelése indokolt-e, vagy esetleg súlyosabb intézkedésre van szükség, ez esetben például előzetes letartóztatást is elrendelhet.

 **3.** A fenti szabályok hatályba lépését követően a gyakorlati tapasztalatok további fellépést tettek indokolttá a családon belüli erőszak jelensége ellen, ezért az említett rendelkezéseket kiegészítve elfogadásra került a hozzátartozók közötti erőszak miatt alkalmazható távoltartásról szóló 2009. évi LXXII. törvény (a továbbiakban: 2009. évi LXXII. törvény). Ennek rendeltetése, hogy még azt megelőzően kezelje a családon belüli erőszak jelenségét, mielőtt egy súlyosabb helyzet, a sokszor helyrehozhatatlan következményekkel járó bűncselekmény bekövetkezne.

A 2009. évi LXXII. törvény szerint hozzátartozók közötti erőszaknak minősüla méltóságot, az életet, a szexuális önrendelkezéshez való jogot, továbbá a testi és lelki egészséget súlyosan és közvetlenül veszélyeztető tevékenység vagy – a szexuális önrendelkezéshez való jogot kivéve – mulasztás. Hozzátartozónak minősülnek a következők: a házastárs, a bejegyzett élettárs, az egyeneságbeli rokon, az örökbefogadott, a mostoha- és neveltgyermek, az örökbefogadó-, a mostoha- és a nevelőszülő, valamint a testvér, az élettárs, az egyeneságbeli rokon házastársa, bejegyzett élettársa, a jegyes, a házastárs, a bejegyzett élettárs egyeneságbeli rokona és testvére, valamint a testvér házastársa, bejegyzett élettársa, a volt házastárs, a volt bejegyzett élettárs, a gondnok, a gondnokolt, a gyám, a gyámolt.

 A 2009. évi LXXII. törvény prevenciós céllal jelzési kötelezettséget ír elő a hozzátartozók közötti erőszak megelőzéséhez kapcsolódó feladatot ellátó intézmények (pl. közoktatási intézmények, gyámhatóság) számára.

A 2009. évi LXXII. törvény alapján – ha az eset összes körülményéből a hozzátartozók közötti erőszak elkövetésére megalapozottan lehet következtetni – a rendőrség ideiglenes megelőző távoltartást, míg a bíróság megelőző távoltartást rendelhet el, előbbit legfeljebb hetvenkét óra, utóbbit harminc napra. Az ideiglenes megelőző és megelőző távoltartás lényege, hogy a határozat alapján a bántalmazó köteles elhagyni a bántalmazottal közösen használt ingatlant, és oda a határozatban meghatározottmegjelölt ideig nem térhet vissza. A távoltartó határozat szabályainak megszegése elzárással is sújtható szabálysértést jelent.

 Az új tényállás tehát a fenti, már működő intézményrendszer, illetve a már jelenleg is üldözendő bűncselekmények mellett újabb eszközt kíván adni a sértettek kezébe.

Az együtt élők közötti lelki bántalmazás elkövetési magatartása erőszakos, erre vonatkozóan a Javaslat Záró Részében található definíció ad iránymutatást. Az erőszakos magatartás irányulhat személy vagy dolog ellen is, a személy elleni erőszakos magatartáshoz nem szükséges a tettlegesség, az megvalósulhat már támadó jellegű fellépéssel is. Ahhoz azonban, hogy a cselekmény tényállásszerű legyen, azt rendszeresen (rövid időközönként) vagy tartósan (huzamosabb ideig) kell kifejteni, tanúsítani.

A bűncselekmény célzatos (a közös háztartásban vagy egy lakásban élő házastárs, a volt házastárs, az élettárs, a volt élettárs, egyeneságbeli rokon, stb. valamit tegyen, ne tegyen, vagy eltűrjön), és eredmény-bűncselekmény (lelki szenvedés). A tényállás nem a lelki sérülést kívánja meg eredményként, hanem a lelki szenvedést, ezzel is kifejezésre juttatja, hogy nem egyszeri elkövetésről van szó, hanem folyamatos, hosszabb ideje kifejtett magatartásról (pl. verbális megalázás, gyötrés). A tényállás a pszichikai bántalmazás ellen nyújt védelmet, a tettleges bántalmazást a hatályos Btk. és a Javaslat egyéb tényállásai lefedik. A lelki szenvedés tünete lehet pl. a szorongás, stressz, alvásképtelenség, gyomorgörcs.

 A bűncselekmény csak bizonyos együttélési formák esetén valósulhat meg, így ha

*a)* házastársak, élettársak, volt házastársak vagy élettársak,

*b)* egyenesági rokonok,

*c)* nevelő szülő, nevelt gyermek, mostohaszülő, mostohagyermek, stb.

közös háztartásban vagy egy lakásban élnek. Ez az élethelyzet (együttélés) a zaklatáshoz képest speciális, ez indokolja a külön tényállásba foglalást is. A specialitásból következik, hogy amennyiben a zaklatás valamely fordulata (vagy akár a kiskorú veszélyeztetése) megvalósul, az együtt élők közötti lelki bántalmazás nem állapítható meg.

 A Javaslat a büntetőeljárás megindítását e bűncselekmény esetén magánindítványhoz köti. Ezt elsődlegesen a sértett kímélete indokolja, ugyanakkor azt sem lehet figyelmen kívül hagyni, hogy – az elkövetési magatartás jellegére, az elkövetés körülményeire tekintettel – a bűncselekmény megállapíthatóságához elengedhetetlen a sértett hatósággal való együttműködése. Az állam csak abban az esetben tud segítséget nyújtani, ha a bántalmazottak azt kérik, jelzik.